Linus (Bischof)
Dr Linus (* in dr Toskana; † 79 z Rom (?)) isch wahrschyns vu 67 (?) bis 79 (?) Bischof vu Rom un dodermit villicht dr Noofolger vum Petrus gsii. In friechristlige Lischte wird dr Linus as erschte Papscht gnännt, erscht ab em spote 2. oder frieje 3. Johrhundert het sich d Uffassig duregsetzt, dr Petrus as erschte Papscht vu dr Chilche z nänne, un dr Linus dodermit as sy Noofolger un zweete Papscht.

Läbe 
Dr Linus soll z Volterra in dr Toskana uf d Wält chuu syy. Iber sy Läben waißt mer fascht nyt, alli ihm zuegschribene Ufzaichnige si as Felschige oder Irrtimer erkännt wore. Dr Johann Heinrich Zedler het d e Claudia as Mueter vum Linus gnännt, e Herculeanus as Vater. Dr Linus sei vum Petrus zum Bischof ernännt wore. Dervor soll er bim Petrus Vikar gsii syy. D Aagabe zue syre Bischofszyt gehn stark uusenander. Di maischte Quälle leen si 67 aafange. Di katholisch Enzyklopedy haltet au 64 fir megli. Dr Liber Pontificalis nännt 56, dr Liberianisch Katalog 55, dr Eusebius von Caesarea 69. D Abwychig vu dr Date chunnt villicht doderhär, ass dr Linus em Petrus as Vikar dient het, wu dr Aposchtel no gläbt het, u nass e Dail Quälle sich uf die Zyt bezien.

Dr Linus isch elf bis 15 Johr lang Bischof vu Rom gsii, dr Liberianisch Katalog nännt zwelf Johr, vier Monet un zwelf Däg. Är isch anne 79 gstorbe no dr Mehzahl vu dr Quälle, 76, 23. Septämber 67 (Liber Pontificalis), 78 (Zedler) oder 81 (Eusebius). Di maischte Quälle – vor allem dr Lber Pontificalis, nit aber dr Irenäus vu Lyon – schrybe vun eme Märtyrerdod, wel zue dr Zyt vun sym Dod aber kai Chrischteverfolgig z Rom gnännt wird, halte des di maischte Hischtoriker fir ender uuwahrschynlig. Dr Tertullian nännt dr Clemens vu Rom as Noofolger vum Aposchtel Petrus, alli suschtige Quälle sin sich aber ainig, ass dr Linus dr diräkt Noofolger gsii isch, drotz ass si bi dr Date es vunenander abwyche.

Au di apokryphe latynische Bschrybige vu dr Dod vu dr Aposchtel Petrus un Paulus wäre felschligerwys em Linus zuegeschribe, stammen aber us em 6. Johrhundert. Dass er s Dekret verhänkt heeb, wu d Frau derno ihri Chepf in dr Chilche mien zuedecke, wird au aazwyflet. Syy Fyyrtig isch dr 23. Säptember, dr Dag vu sym Martyrium noch em Liber Pontificalis. Dr Irenäus het en mit däm Linus idäntifiziert, wu dr Paulus im 2. Brief vum Timotheus  nännt. Noch em Liber Pontificalis isch im Vatikan e Linus begrabe wore. Im 7. Johrhundert isch en Inschrift in dr Nechi vum Grab vum Aposchtel Petrus gfunde wore, wu s dr Name Linus dine gha heeb; do het s aber wahrschyns e Fähler bi dr Entzifferig gee.

Gedänkdag 
Dr Linus isch e Hailige vu dr katholische Chilche. Sy Gedänkdag isch dr 23. Sptämber.

Fueßnote

Literatur 
 J. N. D. Kelly: Reclams Lexikon der Päpste. Reclam, ISBN 3-15-010588-9
 
 M. Ziegler: Successio. Die Vorsteher der stadtrömischen Christengemeinde in den ersten beiden Jahrhunderten. Habelt, Bonn 2007, ISBN 978-3-7749-3496-2

Weblink 

 Ökumenisches Heiligenlexikon

Pabst
Bischof
Heiligi Person
Römer (Antiki)
Maa